Sep 12,2015
ఆద్యంతం ఊగిసలాట..
ముంబయి: జులైలో పారిశ్రామికోత్పత్తిలో మంచి పెరుగుదల నమోదైనట్లు గణాంకాలు రానున్నాయని, ఆగస్టులో ద్రవ్యోల్బణం సూచీ దిగిరానుందన్న అంచనాలు, ప్రపంచ మార్కెట్ల నుంచి మిశ్రమ పవనాలు వెలువడడంతో మార్కెట్లు శుక్రవారం ఆద్యంతం ఊగిసలాటలో నడిచాయి. చివరకు రెండో రోజూ మార్కెట్లు స్వల్ప నష్టాలతో ముగిశాయి. శుక్రవారం బీఎస్‌ఈ సూచీ సెన్సెక్స్‌ 11.96 పాయింట్లు కోల్పోయి 25,610.21 వద్ద ముగిసింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ మాత్రం స్వల్పంగా 1.2 పాయింట్లు లాభపడి 7,789.30 పాయింట్ల వద్ద స్థిరపడింది. బీఎస్‌ఈలో రంగాల వారిగా రియాల్టీ సూచీ 0.73 శాతం, ఐటీ 0.44 శాతం, ఎఫ్‌ఎంసీజీ 0.4 శాతం, కన్సూమర్‌ డ్యూరెబుల్స్‌ 0.3 శాతం చొప్పున పెరిగాయి. మరోవైపు లోహ సూచీ 1.53 శాతం, కాపిటల్‌ గూడ్స్‌ 0.52 శాతం, ఆయిల్‌ అండ్‌ గ్యాస్‌ 0.32 శాతం, ఆటో 0.29 శాతం చొప్పున నష్టపోయాయి. బీఎస్‌ఈలో మిడ్‌క్యాప్‌ సూచీ 0.2 శాతం, స్మాల్‌క్యాప్‌ సూచీ 0.6 శాతం చొప్పున రాణించాయి. మొత్తంగా మదుపర్ల మద్దతుతో 1,468 స్టాక్స్‌ లాభాలో ముగియగా, 1,115 స్టాక్స్‌ నష్టాలలో నిలిచాయి.
మీ స్నేహితులకు రికమెండ్ చెయ్యండి